Diari Oficial de la Generalitat Valenciana


Sumari del DOGV 7912, del 08-11-2016 (2016/8791)

ORDRE 24/2016, de 2 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores dels projectes T'Avalem en desplegament del programa mixt d'Ocupació-Formació Garantia Juvenil.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/11/02/24/dof/vci/html**

### Dades del document

Número de DOGV
:   7912

Data del DOGV
:   08-11-2016

Secció del DOGV
:   I. DISPOSICIONS GENERALS

Número del document
:   2016/8791


Data del document
:   02-11-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 24/2016, de 2 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores dels projectes T'Avalem en desplegament del programa mixt d'Ocupació-Formació Garantia Juvenil. [2016/8791]  
Bases reguladores dels projectes T'Avalem en desplegament del programa mixt d'Ocupació-Formació Garantia Juvenil  
  
Preàmbul  
Article 1. Objecte  
Article 2. Entitats beneficiàries  
Article 3. Obligacions de les entitats beneficiàries  
Article 4. Persones destinatàries  
Article 5. Duració i contingut dels projectes  
Article 6. Instrucció i valoració de les sol·licituds  
Article 7. Resolució  
Article 8. Quantia de la subvenció i costos elegibles  
Article 9. Grup de treball mixt per a la selecció de participants  
Article 10. Selecció de personal directiu, docent i auxiliar administratiu  
Article 11. Selecció de les persones participants  
Article 12. Inici dels projectes T'Avalem  
Article 13. Control, assistència i supervisió  
Article 14. Avaluació de la qualitat de la docència  
Article 15. Finalització del curs i certificat de la formació  
Article 16. Anticipació, pagament i justificació de la subvenció  
Article 17. Rendiments financers  
Article 18. Causes de minoració i de reintegrament de subvencions  
Article 19. Procediment sancionador  
  
Disposicions addicionals  
Primera. Excepció d'aplicació de l'ordre als programes finançats per SPEE.  
Segona. Normativa d'aplicació.  
  
Disposicions finals  
Primera. Procediment d'increment i redistribució de crèdits.  
Segona. Habilitació competencial.  
Tercera. Entrada en vigor.  
  
  
PREÀMBUL  
  
En la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, es regula el Règim General del Sistema Nacional de Garantia Juvenil a Espanya. A aquest respecte, en l'article 106.b, estableix que, en compliment de l'objectiu d'ocupabilitat, es desenvoluparan aquelles actuacions o mesures que contribuïsquen a la millora de les aptituds i competències professionals que podran consistir en actuacions o mesures com ara la formació amb compromís de contractació, la formació especialment en idiomes i en tecnologies de la informació i la comunicació, les pràctiques no laborals en empreses, l'impuls de la formació professional dual, la formació per a l'obtenció de certificats de professionalitat, l'avaluació i acreditació de les competències professionals, el desenvolupament d'escoles taller i cases d'oficis i els programes mixtos d'ocupació-formació. A més, es podran desenvolupar programes de segona oportunitat, dirigits a aquells joves que van abandonar de forma prematura els estudis, o qualssevol altres de caràcter semblant.  
Atés que el col·lectiu juvenil ha sigut un dels més castigats amb la crisi econòmica, la Garantia Juvenil es constitueix en una iniciativa europea que pretén facilitar l'accés al mercat laboral dels joves menors de 30 anys. Amb l'objecte d'instrumentar la Iniciativa d'Ocupació Juvenil i posar en marxa els sistemes de Garantia Juvenil, el nostre país ha posat en marxa un programa operatiu d'ocupació juvenil, cofinançat pel Fons Social Europeu, a través d'aquesta iniciativa, i les actuacions del qual van dirigides als joves que complisquen els requisits per a ser persones beneficiàries d'una acció derivada del Sistema Nacional de Garantia Juvenil.  
Conseqüències econòmiques i socials de la situació de la joventut en la Comunitat Valenciana, la tardana emancipació, l'inici d'un considerable flux migratori cap a l'estranger, vinculat estretament a la desocupació, contribueixen a definir un quadre particularment crític en relació amb la joventut.  
Davant d'aquesta situació extrema, es va iniciar un pla de xoc a curt termini amb mesures per a l'últim trimestre de 2015: s'han reforçat els serveis en les oficines d'ocupació i format al personal orientador, s'ha ampliat la programació dels cursos per a persones desocupades en els centres de formació propis, s'han ampliat els tallers d'ocupació, sondejant preferentment joves, s'han intensificat l'ajudes a la contractació de joves amb qualificació, etc., entre altres mesures no dirigides expressament a joves. El Pla Integral de Formació i Ocupació per a joves 2016-2020 Avalem Joves, és fruit d'una orientació decidida i consensuada, per a abordar aquesta problemàtica estancada des d'una concepció integral i interactiva de les mesures per a l'ocupabilitat.  
  
Els projectes T'Avalem es configura com a programes mixtos d'ocupació formació que tenen per objecte cobrir les deficiències estructurals detectades en matèria de qualificació-inserció en la planificació estratègica del Servef, així com la millora de la qualificació i la inserció professional dels joves que complisquen els requisits recollits en la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, per a beneficiar-se d'una acció derivada del Sistema Nacional de Garantia Juvenil per mitjà de la realització de projectes de formació en alternança amb l'ocupació, a fi de facilitar una oportunitat laboral simultània a la formació necessària per a adquirir les competències que augmenten la qualificació-inserció de les persones treballadores formades. Els projectes es dirigiran exclusivament a la participació en obres o serveis d'utilitat pública o interés social la realització dels quals establisca especialitats que disposen dels corresponents certificats de professionalitat.  
  
L'article 6.5 lletra b) de la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, estableix que en la iniciativa de formació en alternança amb l'ocupació no finançada amb bonificacions, incloent els programes públics d'ocupació i formació, l'activitat formativa es regirà pel que estableix la seua normativa reguladora específica mitjançant subvencions en règim de concurrència oberta a les entitats previstes en aquesta normativa.  
D'acord amb el que preveu l'article 67.1) del Reglament (UE) número 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) número 1083/2006 del Consell, així com l'article 14 del Reglament 1304/2013 del Parlament Europeu i del Consell de 17 de desembre de 2013, relatiu al Fons Social Europeu, i pel qual es deroga el Reglament (CE) número 1081/2006, les convocatòries determinaran la forma que podran revestir les subvencions i l'assistència reembossable.  
  
El Pla Estratègic de Subvencions, aprovat pel Servei Valencià d'Ocupació i Formació 2014-2016, incorpora, entre els seus principals objectius estratègics, la millora permanent de la qualitat de la formació professional de les persones treballadores valencianes -desocupades i ocupades- i que aquesta responga a les necessitats tant presents com futures del teixit productiu de la Comunitat Valenciana. Així mateix, estableix que per a aconseguir els objectius mencionats es desenvoluparan actuacions destinades a incrementar l'abast de la formació professional per a l'ocupació cap a la formació acreditable que capacite per a l'exercici qualificat de les professions i per a l'accés a l'ocupació. A l'efecte de compliment de les previsions incloses en els plans esmentats, aquesta ordre atén el desenvolupament de projectes que incloguen exclusivament formació certificable, i es compatibilitzarà la pràctica professional en el lloc de treball a través de la formació en alternança amb l'ocupació, amb l'objectiu de millorar l'ocupabilitat d'aquests.  
Aquests bases es dicten en ús de les competències d'autoorganització de la Generalitat i de les especialitats de procediment administratiu derivades d'aquesta d'acord amb el que preveu l'article 49.1.1a i 3a de l'Estatut d'Autonomia, així com aquelles el desenvolupament de les quals està reservat a les comunitats autònomes d'acord amb la legislació bàsica estatal en matèria de subvencions continguda en la Llei 38/2003, de 17 de novembre, General de Subvencions (d'ara endavant LGS).  
  
Les ajudes a la formació regulades en aquesta ordre són compatibles amb el mercat comú, de conformitat amb l'article 107, apartat 1 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat i de comunicar d'acord amb el que preveu l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no disposen de tots els requisits de l'article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.  
Les actuacions, amb caràcter general, atendran i incentivaran la cultura i la conservació del patrimoni, inclosa la conservació de la naturalesa quan siga accessible gratuïtament al públic, així com a infraestructures que no estiguen destinades a ser explotades econòmicament i queden a la disposició de l'ús públic sense contrapartida. En qualsevol cas, les actuacions compliran una finalitat purament social i cultural, i quedaran, en conseqüència, excloses del concepte d'activitat econòmica.  
Per tot el que s'ha exposat anteriorment, fent ús de les facultats que em confereix la Llei 5/1983, de 30 de desembre, del Consell, i el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, de conformitat amb el Consell Valencià de Formació Professional i de conformitat amb el dictamen del Consell Jurídic Consultiu de la Comunitat Valenciana, s'aproven les bases reguladores dels projectes T'Avalem en desplegament del Programa Mixt d'Ocupació-Formació Garantia Juvenil,  
  
  
ORDENE  
  
Article 1. Objecte  
L'objecte d'aquesta ordre és aprovar les bases reguladores dels projectes T'Avalem, en l'àmbit de la Comunitat Valenciana.  
  
Article 2. Entitats beneficiàries  
Podran promoure els projectes T'Avalem i ser entitats beneficiàries de les subvencions regulades mitjançant aquesta ordre:  
· Les entitats locals territorials de la Comunitat Valenciana, els seus organismes autònoms i entitats amb competències en matèria de promoció d'ocupació, dependents o assimilades a aquestes, la titularitat de les quals corresponga íntegrament a les entitats locals mencionades. Altres ens públics dependents de l'Administració de la comunitat autònoma.  
· Associacions, fundacions i altres entitats, totes aquestes sense ànim de lucre.  
· Les mancomunitats i altres agrupacions d'entitats amb personalitat jurídica pròpia que tinguen, explícitament entre els seus principals fins constitutius, el foment de l'ocupació; d'acord amb el que preveu l'article 11.2 de la LGS, els membres associats de l'entitat beneficiària que es comprometen a efectuar la totalitat o una part de les activitats que fonamenten la concessió de la subvenció en nom i per compte del primer, tindran igualment la consideració d'entitat beneficiària.  
  
Es prioritzarà l'aprovació d'aquells projectes promoguts per entitats que disposen d'un nombre més gran de persones desocupades en el seu àmbit d'actuació, de manera que el seu desenvolupament no quede compromés per l'eventual dificultat de trobar un nombre suficient de persones destinatàries, d'acord amb el que estableix el criteri 2 de l'annex a aquesta ordre.  
Les entitats beneficiàries hauran d'estar acreditades i ser competents per a l'execució de les corresponents obres o serveis i disposar de la capacitat tècnica i de gestió suficients, així com disposar dels materials i útils necessaris per al seu desenvolupament.  
No podran obtindre la condició de beneficiària aquelles entitats en què concórrega alguna de les circumstàncies a les quals fa referència l'article 13, apartats 2 i 3, de la LGS.  
  
Article 3. Obligacions de les entitats beneficiàries  
A més de les establides en l'article 14 de la LGS i la resta de normativa d'aplicació, i sense perjuí de les obligacions específiques que les administracions competents els imposen, són obligacions de les entitats beneficiàries:  
a) Complir la impartició de les accions formatives les prescripcions que se'ls apliquen en virtut de la disposició legal o reglamentària, inclosa l'obligació d'impartir la formació en els espais i amb els mitjans formatius acreditats per a tal fi.  
b) Facilitar el seguiment de la participació de les persones participants, de l'aprenentatge i la seua avaluació i corresponsabilitzar-se'n, com també en la investigació de metodologies i eines necessàries per a la posada al dia del sistema de Formació Professional per a l'Ocupació en l'àmbit laboral.  
c) Sotmetre's a les actuacions de comprovació, a efectuar pel Servef o qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que els siga requerida d'acord amb el que establisquen els articles 45 i 46 de la LGS, com també als controls i auditories de qualitat que establisquen les administracions competents, els resultats dels quals s'incorporaran als registres en què estiguen inscrites.  
d) Mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació de l'especialitat.  
e) Comprovar que les persones participants disposen dels requisits d'accés, o de les competències clau per a realitzar l'acció formativa en funció dels requeriments d'aquesta.  
f) Mentre aquestes ajudes són susceptibles de cofinançament pel FSE, d'acord amb el que estableixen els articles 140 i 141 del Reglament (UE) núm. 1303/2013 del Parlament Europeu i del Consell, de 17 de desembre de 2013, l'entitat haurà de mantindre tots els documents justificatius relatius a les despeses objecte de suport pels fons sobre les operacions a la disposició de la Comissió i del Tribunal de Comptes Europeus, durant un termini de dos anys a partir del dia 31 de desembre següent a la presentació dels comptes en què estiguen incloses les despeses definitives de l'operació conclosa, sent que l'últim exercici comptable estarà comprés entre l'1 de juliol de 2023 i el 30 de juny de 2024.  
  
g) Dur un compte separat de la subvenció concedida, i obrir els subcomptes necessaris d'ingressos i despeses per cada acció subvencionada, i assignar en els subcomptes de despeses, si és el cas, la part corresponent de despeses comunes imputada a l'acció subvencionada. En el cas d'entitats subjectes a comptabilitat pública, aquesta obligació s'adequarà als sistemes de comptabilització corresponents.  
h) Informar les persones participants de la correspondència de l'acció formativa amb un certificat de professionalitat (CP) o una acreditació parcial acumulable (APA).  
i) No percebre cap quantitat de les persones participants.  
j) Estar al corrent de les obligacions tributàries i davant de la Seguretat Social tant a la data de concessió com a la de pagament.  
k) Acreditar no ser deutora per resolució ferma de procedència de reintegrament, tant a la data de concessió com a la de pagament.  
l) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
m) A l'efecte de difusió pública, en estar les ajudes cofinançades pel Fons Social Europeu i per la Iniciativa d'Ocupació Juvenil, l'entitat beneficiària estarà subjecta a les normes d'informació i publicitat que estableix el Reglament (UE) 1303/2013 del Parlament Europeu i del Consell, de 17 de desembre de 2013. Entre aquestes normes cal destacar que la concessió de la subvenció implica l'acceptació de ser inclòs en una llista d'operacions que es publicarà de forma electrònica o per qualsevol altre mitjà, en la qual figuraran les entitats beneficiàries, l'operació finançada i l'import de l'ajuda. Així mateix, l'entitat beneficiària estarà subjecta a les normes d'informació i publicitat recollides en el Reglament d'Execució (UE) número 821/2014 de la Comissió de 28 de juliol de 2014, pel qual s'estableixen disposicions d'aplicació del Reglament (UE) número 1303/2013 del Parlament Europeu i del Consell pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzemament de dades. Així mateix, s'haurà de comunicar a les persones participants contractades que aquestes accions estan cofinançades pel Fons Social Europeu i per la Iniciativa d'Ocupació Juvenil.  
  
n) Sol·licitar dels participants de l'actuació les dades necessàries per al compliment de les obligacions derivades de l'article 125.2.d) i e) del Reglament 1303/2013 i article 5 i l'annex I i II del Reglament 1304/2013, ambdós del Parlament Europeu i del Consell, de 17 de desembre de 2013.  
ñ) Quan l'entitat beneficiària de la subvenció, d'acord amb la seua forma de constitució estiga subjecta al règim de dret privat, i la quantia en concepte d'ajudes o subvencions rebudes de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, durant el període d'un any, siga per un import superior a 10.000 euros, haurà de donar l'adequada publicitat a aquesta, i s'indicarà, almenys, l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
o) Aportar el número de registre del centre i de l'especialitat que té acreditats en el termini que s'establisca en la corresponent convocatòria, o, si no n'hi ha, abans de l'acabament del termini de presentació de sol·licituds establits en aquesta.  
p) Quan l'entitat beneficiària de la subvenció siga una entitat local, com a requisit previ al cobrament, haurà de presentar l'acreditació d'estar al corrent en el compliment de l'obligació de rendició de comptes anuals davant de la Sindicatura de Comptes de conformitat amb el que disposa l'article 199.4 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
Article 4. Persones destinatàries  
Les persones destinatàries d'aquest programa seran joves majors de 16 anys i menors de 30 i compliran els requisits mínims següents per a poder ser seleccionats com a alumnat dels projectes T'Avalem:  
  
a) Estar inscrites i figurar com a beneficiàries actives en el fitxer del Sistema Nacional de Garantia Juvenil, que constitueix el sistema oficial d'informació i seguiment sobre la implementació de la Garantia Juvenil a Espanya, i, com a tal, la llista única de demanda i el suport per a la inscripció de les persona interessades en les accions executades en el context de la Garantia Juvenil.  
b) Els recollits en la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, per a beneficiar-se d'una acció derivada del Sistema Nacional de Garantia Juvenil.  
c) Els establits en la normativa d'aplicació per a formalitzar un contracte per a la formació i l'aprenentatge.  
d) Els previstos en l'article 20 del Reial Decret 34/2008, de 18 de gener, pel qual es regulen els certificats de professionalitat (d'ara en avant RD 34/2008), per a l'accés a la formació.  
  
Article 5. Duració i contingut dels projectes  
1. Les convocatòries fixaran la duració dels projectes T'Avalem que es desenvoluparan en un període d'entre sis mesos, equivalents a 960 hores i dotze mesos equivalents a 1.920 hores de formació en alternança amb el treball o la pràctica professional, que també estarà dirigida a l'aprenentatge, la qualificació i adquisició d'experiència professional, als efectes d'això es dedicarà a la formació teòrica un mínim del 25 % de la duració del projecte. Els projectes hauran de desenvolupar exclusivament especialitats dirigides a l'obtenció dels certificats de professionalitat complets per a la qual cosa hauran de complir tots els requisits establits en el Reial Decret 34/2008 i l'ordre ESS/1897/2013, de 10 d'octubre, que el desplega.  
2. Els projectes T'Avalem estaran dirigits al desenvolupament d'accions de formació en alternança amb l'ocupació distribuïda en un, dos o tres grups de 10 participants cada un. Cada participant només podrà formar part d'un grup dels continguts en el projecte.  
Les convocatòries podran establir que els projectes s'adeqüen a alguna de les possibilitats següents o bé a una combinació de les dues:  
  
Quan s'establisca una duració superior a 6 mesos:  
a) Un itinerari formatiu amb la impartició consecutiva d'un certificat de professionalitat d'un nivell i un altre del següent nivell de la mateixa família i àrea professional. En aquest cas, constituirà causa justa d'acabament del contracte sense indemnització, que l'alumnat no supere el certificat de professionalitat de menor nivell, en aquest cas podrà ser substituït per nou alumnat que complisca els requisits d'accés al certificat de nivell superior, durant els primers 5 dies lectius d'impartició d'aquest.  
b) Un sol certificat de professionalitat de nivell 2 o 3.  
Quan s'establisca una duració equivalent a 6 mesos:  
En aquest case es podrà programar un sol certificat de professionalitat dels nivells 1, 2 o 3.  
Les convocatòries podran establir límits pel que fa al nombre de projectes a presentar per les entitats promotores.  
Tindran la consideració d'especialitats prioritàries aquelles destinades a cobrir les deficiències estructurals detectades en matèria de qualificació-inserció en el si dels acords per l'ocupació entre les indicades en la llista de certificats de professionalitat en alta publicat en la pàgina web del Servef, que inclouran, entre altres, les relacionades amb les competències assenyalades en la disposició transitòria segona de la Llei 30/2015, de 9 de setembre, per la qual es regula el programa de formació professional per a l'ocupació en l'àmbit laboral.  
  
3. Les entitats sol·licitants hauran de respectar els límits següents en relació amb el nombre d'alumnat:  
a) El nombre d'alumnat treballador per projecte serà mínim de 10 i màxim de 30.  
L'alumnat només podran cursar un itinerari dels continguts en el projecte.  
b) Les convocatòries podran establir límits pel que fa al nombre màxim d'alumnat a concedir en un mateix àmbit municipal, incloent les seues entitats vinculades o dependents, per al conjunt de tots els projectes presentats.  
4. Des de l'inici del projecte T'Avalem les persones participants seran contractades per les entitats beneficiàries utilitzant exclusivament el contracte per a la formació i l'aprenentatge regulat en l'article 11.2 del text refós de la Llei de l'Estatut dels Treballadors i desenvolupat per Reial Decret 1529/2012, de 8 de novembre, pel qual es desenvolupa el contracte per a la formació i l'aprenentatge i estableix les bases de la formació professional dual. La duració dels contractes de treball subscrits amb les persones participants no podrà excedir a la data d'acabament del projecte.  
5. Les persones participants rebran formació professional per a l'ocupació adequada a l'ocupació a exercir, segons el projecte de pla formatiu que s'adjuntarà a la sol·licitud. Els continguts a impartir en les diverses especialitats correspondran als dels certificats de professionalitat en alta, en la llista de la pàgina web del Servef, la qual cosa implicarà el compliment de tots els requisits establits en el Reial Decret 34/2008, l'ordre ESS/1897/2013, i resta de normativa d'aplicació.  
  
6. Així mateix, quan no forme part del projecte formatiu de l'especialitat proposada, s'impartirà la formació complementària següent: inserció laboral, sensibilització mitjà ambiental i en igualtat de gènere, codi FCOO03, de 10 hores de duració.  
7. El contingut de la formació a què fa referència els apartats 5 i 6 d'aquest article s'inclourà dins del pla formatiu que acompanyarà a la sol·licitud, i haurà de permetre aconseguir els objectius adequats al corresponent programa formatiu de l'especialitat.  
8. Les convocatòries podran establir per a projectes la duració dels quals siga d'un any, per a l'alumnat que no haja aconseguit els objectius de l'Educació Secundària Obligatòria, previstos en la normativa vigent en matèria d'educació, l'organització de programes específics a fi de completar aquesta educació, amb l'objectiu de preparar l'alumnat per a la prova d'obtenció del títol de Graduat en ESO convocada per la conselleria competent en matèria d'educació, i proporcionar-los una formació bàsica i professional que els permeta incorporar-se a la vida activa o prosseguir els seus estudis en els distints ensenyaments regulats en les normes educatives vigents, així com presentar-se a les proves que siguen autoritzades pel Servef, i que els capaciten per a accedir en el futur als certificats de professionalitat de nivell 2. Aquest alumnat només podrà participar en itineraris amb impartició d'un certificat de nivell 1 o en el cas que la resolució de convocatòria establisca itineraris en què s'impartisca de manera consecutiva un certificat de professionalitat de nivell 1 i 2 de la mateixa família professional.  
  
El que disposa el paràgraf anterior no s'aplicarà a aquells que posseïsquen el títol de Graduat en ESO, o equivalent.  
9. Les convocatòries podran establir per a projectes la duració dels quals siga d'un any per a l'alumnat que no haja aconseguit els estudis de cicle de formació professional de grau mitjà, Batxiller o equivalent i estiga en possessió del títol de graduat en ESO o equivalent, l'organització de programes específics amb l'objectiu de preparar l'alumnat per a la prova d'accés per a l'obtenció del títol de cicle de formació professional de grau mitjà convocada per la conselleria competent en matèria d'educació, sense perjuí de les convalidacions que procedisquen, si és el cas, i proporcionar-los una formació bàsica i professional que els permeta incorporar-se a la vida activa o prosseguir els seus estudis en els distints ensenyaments regulats en les normes educatives vigents. Aquest alumnat participarà preferentment en itineraris formatius on s'impartisca un certificat de professionalitat de nivell 2.  
10. Les persones participants rebran durant tot el procés formatiu orientació, assessorament i informació laboral i professional, així com formació empresarial, per part de les entitats beneficiàries.  
  
11. Transcorregut el termini de duració previst en la resolució de concessió, el projecte T'Avalem es considerarà finalitzat.  
12. Una vegada finalitzats els projectes, les entitats beneficiàries hauran de prestar assistència tècnica durant almenys sis mesos a les persones participants que ho sol·liciten, tant per a la recerca d'ocupació per compte d'altri com per a l'establiment per compte propi, de forma individual o en projectes d'economia social. A aquests efectes podran utilitzar els serveis propis del Servef, així com els de les entitats col·laboradores del Servef en matèria d'orientació.  
  
Article 6. Instrucció i valoració de les sol·licituds  
1. Les sol·licituds es presentaran en la forma i el termini que establisca la corresponent convocatòria, en la qual, així mateix, s'especificarà la documentació acreditativa dels requisits per a obtindre la subvenció.  
El procediment de concessió de les ajudes es tramitarà en règim de concurrència competitiva, dins dels crèdits anuals destinats a aquestes i s'iniciarà d'ofici per mitjà convocatòria publicada en la base de dades nacionals de subvencions, d'acord amb el procediment establit en l'article 20.8 de la LGS i amb el contingut necessari que exigeix l'article 23.  
2. La instrucció del procediment correspondrà a les direccions territorials competents en matèria de formació per a l'ocupació, que podran demanar de les entitats sol·licitants l'aportació addicional de tota la documentació que es necessite per a acreditar l'exacte compliment de les condicions exigides en la present ordre i assegurar que es disposa de les dades necessàries per a la correcta valoració dels projectes.  
  
En el cas que la sol·licitud no complisca els requisits exigits o la documentació aportada continguera errors o fora insuficient d'acord amb el que disposa l'article anterior, l'òrgan instructor requerirà l'entitat promotorasol·licitant perquè, en el termini de 10 dies hàbils, esmene la falta o aportació els documents preceptius, amb indicació que, si així no ho fera, se se'l considerarà que desisteix de la seua petició.  
  
3. Finalitzada la fase d'instrucció, la Direcció Territorial emetrà un informe amb la relació de projectes que hagen acreditat la seua viabilitat tècnica i econòmica, així com el compliment de la resta de les condicions exigides per a ser objecte de subvenció, inclosa la comprovació de la seua acreditació, amb indicació, d'acord amb les instruccions que a este efecte puga establir la Direcció General de Ocupació i Formació, d'aquelles dades que, havent de comprovar-se en la fase d'instrucció, siguen necessàries per a l'adequada valoració dels projectes.  
  
4. Els projectes que superen la fase d'instrucció es valoraran per una comissió de valoració que analitzarà totes les sol·licituds que complisquen les condicions previstes, sobre la documentació presentada en el termini adequat, i es resoldrà per ordre de major a menor puntuació. Els projectes en què alguna de les especialitats no complisca els requisits establits podran valorar-se parcialment, a proposta de l'òrgan instructor, sempre que el projecte mantinga la seua coherència i continue sent viable tècnicament.  
5. Criteris objectius de valoració per a l'atorgament de la subvenció:  
  
  
A) Desenvolupament de projectes anteriors  
Criteri 1. Valoració enquestes d'execució  
BE Baremació EFO i EFOTEC.  
Es puntuarà a les entitats amb un màxim de 7,5 punts les enquestes EFO i un màxim de 7,5 punts les enquestes EFOTEC, en funció de la mitjana aritmètica resultant dels valors disponibles corresponents als programes mixtos d'ocupació formació, desenvolupats en la programació del segon exercici anterior a cada una de les convocatòries i les dades disponibles de l'exercici immediatament anterior, fins a la data de publicació de la convocatòria esmentada:  
Puntuació EFO x 1,875. En el cas que l'entitat no haja realitzat durant els exercicis mencionats cap acció formativa o no es dispose de les dades EFO se li atorgarà una puntuació de 3,75 punts.  
  
Puntuació EFOTEC x 1,875. En el cas que l'entitat no haja realitzat durant els exercicis mencionats cap acció formativa o no es dispose de les dades EFOTEC se li atorgarà una puntuació de 3,75 punts.  
  
La puntuació absoluta d'aquest criteri serà la suma de les puntuacions obtingudes en les enquestes EFO i EFOTEC.  
L'obtenció d'una puntuació absoluta inferior a 7,5 punts en aquest apartat determinarà la denegació de l'acció formativa sol·licitada.  
  
  
B) Aportacions al projecte per part de l'entitat sol·licitant  
Criteri 2. Aportacions  
Es valorarà l'esforç inversor de l'entitat promotora o altres entitats col·laboradores.  
La puntuació obtinguda serà proporcional a les aportacions realitzades respecte a la quantia de la subvenció sol·licitada, dins dels límits següents: un màxim de 20 punts quan les aportacions siguen de quantia igual o superior a la subvenció sol·licitada i de zero punts quan no hi haja cap aportació econòmica.  
S'aplicarà la següent fórmula per al càlcul de la puntuació:  
  
Quantitat aportada per l'entitat x 20  
Subvenció sol·licitada   
  
  
C) Desocupació registrada en l'àmbit territorial del projecte  
Criteri 3. Desocupació  
Es valorarà, segons l'escala següent, la diferència percentual entre la taxa de desocupació de la comarca en què es desenvolupe el projecte respecte de la mitjana de la Comunitat Valenciana. S'utilitzaran les dades relatives a l'últim trimestre publicades per l'Institut Valencià d'Estadística, a la data de publicació d'aquesta ordre Indicadors del mercat de treball a àmbit subprovincial.  
  
Diferència percentual (% comarca ? % CV) Punts  
4 % o major 10  
de 3 % a 3,99 % 9  
de 2 % a 2,99 % 8  
d'1 % a 1,99 % 7  
de 0,01 % a 0,99 % 6  
de 0 % a -0,99 % 5  
de -1 % a -1,99 % 4  
de -2 % a -2,99 % 3  
de -3 % a -3,99 % 2  
de -4 % a -4,99 % 1  
- 5 % o menor 0  
  
  
D) Perspectives d'ocupació del col·lectiu participant  
Criteri 4. Adequació formació-ocupació  
Adequació entre les especialitats proposades i les ocupacions més contractades en el mercat laboral de la província on es desenvoluparà el projecte: entre 0 i 10 punts.  
La puntuació serà proporcional al nombre de participants per especialitats. Aquesta valoració s'efectuarà segons l'adequació de la família professional de les especialitats proposades amb la família professional de les 20 ocupacions més contractades en l'àmbit provincial segons les últimes estadístiques publicades en la pàgina web del Servef, d'acord amb l'escala següent:  
  
De la posició A la posició Punts  
1a 3a 10  
4a 8a 8  
9a 12a 6  
13a 16a 4  
17a 20a 2  
  
  
En cas que dues o més de les 20 ocupacions més contractades a àmbit provincial pertanguen a la mateixa família professional es tindrà en compte per a aquesta valoració la posició de l'ocupació a què li corresponga major puntuació.  
  
E) Itineraris formatius  
Criteri 5. Itineraris formatius  
  
Es valorarà que el pla formatiu establisca la realització d'itineraris formatius per a la impartició consecutiva de dos certificats de professionalitat de la mateixa família i àrea professional i diferent nivell de qualificació, d'acord amb l'escala següent:  
  
Tipus Itinerari formatiu Punts  
1 Dos certificats professionalitat (nivell 1 + nivell 2 o nivell 2 + nivell 3) 10  
2 Un certificat de professionalitat de nivell 2 o un de nivell 3 5  
  
  
La puntuació anterior serà proporcional al nombre de participants en cada tipus d'itinerari formatiu.  
  
F) Àmbit territorial  
Criteri 6. Àmbit territorial  
Es puntuaran amb 10 punts els projectes l'àmbit d'actuació dels quals es desenvolupe en uns quants municipis i almenys 2 d'aquests siguen municipis inclosos en el sistema rural, segons l'estratègia territorial de la Comunitat Valenciana.  
Així mateix, es puntuaran amb 10 punts els projectes l'àmbit d'actuació dels quals se circumscriga a un sol municipi, sempre que aquest estiga inclòs en el sistema esmentat.  
  
G) Normes de qualitat  
Criteri 7. Certificats de qualitat i de seguretat  
Es valoraran en aquest apartat els certificats que acrediten la gestió de la qualitat en el desenvolupament de la formació i el tractament de dades, amb la puntuació següent:  
- Per estar en possessió d'un certificat de qualitat en vigor, PNK7938 o EFQM (Certificat d'Excel·lència Europea 200 + o superior), l'abast del qual incloga l'activitat en matèria de formació professional per a l'ocupació: 4 punts.  
  
- Per estar en possessió de certificat en vigor SGSI de seguretat de la informació (ISO 27534): 1 punts.  
Els punts assignats per cada certificat de qualitat seran acumulatius fins al màxim de 5 punts.  
  
H) Aplicació de mesures de responsabilitat social  
Criteri 8. Inclusió social  
Es valorarà amb un màxim de 10 punts un percentatge igual o superior al 20% de persones amb diversitat funcional (1), persones afectades amb trastorn mental greu, persones en situació o risc d'exclusió social (2) i dones víctimes de violència de gènere, incloses en les plantilles de les entitats sol·licitants, els percentatges inferiors al 20 % es valoraran proporcionalment d'acord amb la fórmula següent:  
  
Nombre de persones pertanyents als citats col·lectius inclòs   
en la plantilla x 50  
Nombre de persones en plantilla   
  
  
(1) Persones amb discapacitat física, psíquica o sensorial.  
(2) Immigrants, minories ètniques. Accions positives que garantisquen i promoguen la igualtat efectiva entre dones i homes.  
  
Criteri 9. Igualtat entre dones i hòmens  
En aquest apartat es valoraran les accions positives que garantisquen i promoguen la igualtat efectiva d'oportunitats entre dones i homes fins a un màxim de 10 punts. S'atorgaran 5 punts per cada un dels apartats següents, en cas contrari, es puntuarà amb 0 punts:  
- En l'escriptura fundacional o en els estatuts de l'entitat figura com a objectiu d'aquesta treballar a favor de la igualtat d'homes i dones o en el cas que l'entitat no dispose d'escriptura fundacional o estatuts ha aportat declaració responsable als efectes esmentats. Les entitats subjectes al règim de funció pública en matèria de personal, compleixen aquest requisit per prescripció legal (5 punts).  
- L'entitat disposa de certificat o distintiu empresarial en matèria d'igualtat, o com a entitat col·laboradora en igualtat d'oportunitats entre homes i dones, o qualsevol altre anàleg de caràcter oficial (5 punts).  
  
  
Valoració final del procés d'avaluació  
Les sol·licituds obtindran una valoració final d'acord amb el quadre resum següent:  
  
Criteris de valoració Puntuació màxima  
Criteri 1. EFO i EFOTEC 15  
Criteri 2. Aportacions 20  
Criteri 3. Desocupació 10  
Criteri 4. Adequació formació-ocupació 10  
Criteri 5. Itineraris formatius 10  
Criteri 6. Àmbit territorial 10  
Criteri 7. Normes de qualitat 5  
Criteri 8. Inclusió social 10  
Criteri 9. Igualtat entre dones i hòmens 10  
Valoració total màxima 100  
  
  
El valor absolut de la puntuació final determinarà l'ordre de prioritat d'aprovació de les accions.  
En cas d'empat entre dues o mes projectes, es resoldrà a favor del projecte que haja obtingut major puntuació en el criteri 3. Si persistira l'empat caldrà ajustar-se en segon lloc a la puntuació obtinguda en el criteri 2.  
  
6. Composició de la comissió de valoració:  
· Presidirà la comissió la persona titular de la subdirecció general competent en matèria de formació professional per a l'ocupació.  
· Les persones titulars de les direccions territorials competents en matèria de formació professional per a l'ocupació, o els titulars dels òrgans en els quals deleguen.  
· Exercirà les funcions de secretària de la comissió, amb veu però sense vot, una persona funcionària de la subdirecció general competent en matèria de formació professional per a l'ocupació.  
El seu funcionament es regirà pel règim previst per als òrgans col·legiats en la legislació vigent en matèria de règim jurídic aplicable a les administracions públiques.  
7. Realitzades les valoracions s'emetrà una llista provisional de valoració on quedarà reflectida la puntuació obtinguda en cada ítem de valoració i la puntuació total provisional de cada una de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista es publicarà en la pàgina web del Servef a fi que puguen realitzar les al·legacions corresponents en el termini de 10 dies. Una vegada ateses aquestes al·legacions l'òrgan col·legiat emetrà les corresponents actes motivades en les quals es concrete el resultat definitiu de la valoració amb indicació dels factors o criteris tinguts en compte en la valoració i la seua aplicació concreta en els seus corresponents annexos. Les llistes de valoració annexes a aquestes actes seran publicades en la pàgina web del Servef i inclouran les puntuacions obtingudes en cada ítem de valoració i la puntuació final obtinguda per les sol·licituds que compleixen tots els requisits necessaris per a ser entitat beneficiària de les subvencions previstes en la corresponent convocatòria, sense que s'hi puguen fer al·legacions.  
  
8. A la vista de l'expedient i de l'informe de valoració, l'òrgan instructor formularà la proposta de resolució.  
9. En el cas que quedaren sol·licituds presentades a l'empara de la corresponent convocatòria, valorades positivament d'acord amb el procediment establit, i que no pogueren ser ateses per falta de disponibilitat pressupostària, aquestes es constituiran en llista de reserva degudament ordenada, i podran ser resoltes favorablement en la mesura que es dispose de crèdit en la línia pressupostària corresponent com a conseqüència de major dotació pressupostària o renúncies a subvencions concedides, d'acord amb el que preveu l'articulat d'aquesta ordre. En cap cas es tornarà a concedir a la mateixa entitat quan aquesta haja renunciat a una subvenció d'aquest programa.  
  
  
Article 7. Resolució  
1. Vista la proposta de l'òrgan instructor, la persona titular de la direcció general competent en matèria de formació professional per a l'ocupació dictarà la resolució procedent per delegació de la persona titular de la Direcció General del Servef.  
2. El termini per a resoldre i notificar les sol·licituds no podrà excedir 6 mesos comptadors a partir de la publicació de la corresponent convocatòria.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, sense perjuí que subsistisca l'obligació legal d'emetre una resolució.  
4. Les resolucions de concessió seran motivades i determinaran, a més de l'objecte, condicions i finalitat de la subvenció concedida, la duració i la quantia concedida.  
5. A la resolució de concessió s'adjuntarà la designació, per la direcció del Servei Territorial de Formació per a l'Ocupació, del personal tècnic de formació que actuarà d'enllaç entre l'entitat i el Servef.  
  
6. D'acord amb el que disposa la disposició transitòria primera de la Llei 30/2015, de 9 de setembre, per la que regula el programa de formació professional per a l'ocupació en l'àmbit laboral, les entitats beneficiàries no podran subcontractar amb terceres persones l'execució de l'activitat formativa que els siga adjudicada, i no es considerarà subcontractació, a aquests efectes, la contractació del personal docent.  
7. El Servef donarà compte al Consell Valencià de Formació Professional i publicarà en el Diari Oficial de la Generalitat Valenciana, d'acord amb el que preveu l'article 18 de la LGS, la relació de les entitats sol·licitants a què es concedeix la subvenció amb indicació de la quantitat concedida i finalitat de la subvenció.  
8. Una vegada dictada la resolució de concessió, l'entitat beneficiària podrà sol·licitar la modificació d'aquesta. Aquesta modificació s'haurà de fonamentar en circumstàncies sobrevingudes durant el termini d'execució de l'activitat subvencionada que impedisquen l'execució del projecte sota les condicions inicialment establides i formalitzar-se amb caràcter immediat al seu succés i, en qualsevol cas, abans de l'acabament del termini d'execució esmentat.  
Les sol·licituds de modificació se sotmetran a l'òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de tercers i sempre que no supose minoració de la valoració tècnica obtinguda en la sol·licitud de subvenció.  
L'òrgan concedent haurà de dictar una resolució en la qual s'acceptarà o es denegarà la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut aquest termini sense haver-se notificat una resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.  
  
Article 8. Quantia de la subvenció i costos elegibles  
1. Les subvencions es calcularan per a cobrir les diferents despeses i aconseguiran els conceptes següents, respectant, si és el cas, les condicions de l'ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el corresponent període de programació, o norma que la substituïsca, sense perjuí del que estableix el número 7 d'aquest article:  
A) Mòdul A. Costos salarials del personal directiu, docent i auxiliar administratiu: 3,63 - per cada participant i hora.  
B) Mòdul B. Costos de formació i manteniment: 1,01 - per cada participant i hora.  
C) Mòdul C. Salaris de l'alumnat: el salari mínim interprofessional anualment establit, en concepte de salaris de l'alumnat/persona treballadora.  
Aquests mòduls s'actualitzaran anualment en les respectives convocatòries d'acord amb el que preveu l'Ordre ESS/1271/2013, de 24 de juny, per la qual es modifica l'ordre del Ministeri de Treball i Assumptes Socials, de 14 de novembre de 2001, per la qual es regula el programa d'escoles taller i cases d'oficis i les unitats de promoció i desenvolupament i s'estableixen les bases reguladores de la concessió de subvencions públiques als programes mencionats i l'Ordre del Ministeri de Treball i Assumptes Socials, de 14 de novembre de 2001, per la qual es desenvolupa el Reial Decret 282/1999, de 22 de febrer, pel qual s'estableix el Programa de Tallers d'Ocupació, i s'estableixen les bases reguladores de la concessió de subvencions públiques al programa esmentat.  
2. El mòdul A inclou tots els costos salarials del personal directiu, docent i auxiliar administratiu que hagen sigut seleccionats i contractats per a l'execució del projecte, inclosos els originats per les quotes a càrrec de l'ocupador a la Seguretat Social per tots els conceptes, desocupació, Fons de Garantia Salarial i Formació Professional. No se subvencionaran, en cap cas, les indemnitzacions per defunció i les corresponents a trasllats, suspensions, acomiadaments, cessament o finalització de contracte. Per al càlcul d'aquest mòdul es considera una ràtio d'un docent a jornada completa per cada huit participants.  
  
3. El mòdul B compensarà les despeses de manteniment, mitjans didàctics no inventariables, material escolar, material de consum, amortització d'equips, lloguer de maquinària i equips i altres despeses de funcionament.  
4. El mòdul C inclou els costos salarials derivats dels contractes per a la formació i l'aprenentatge que se subscriguen amb l'alumnat/persona treballadora, i se subvencionarà l'import equivalent al salari mínim interprofessional anualment establit (el corresponent a l'any de concessió de la subvenció). Així mateix, se subvencionaran la totalitat de les quotes a càrrec de l'ocupador corresponents a la Seguretat Social, Fons de Garantia Salarial i Formació Professional establides per als contractes esmentats en la seua normativa específica.  
5. Els possibles increments que es pogueren produir en els referits costos salarials seran de càrrec de l'entitat beneficiària.  
6. L'import total de la subvenció calculada d'acord amb els criteris anteriors, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
De conformitat amb el que preveu l'article 19.2 de la LGS aquesta subvenció es incompatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
7. Les respectives convocatòries podran determinar la forma que podran revestir les subvencions i l'assistència reemborsable, amb l'informe i validació previs dels documents corresponents pels òrgans competents, d'entre qualsevol de les formes previstes en l'article 67.1) del Reglament (UE) número 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) número 1083/2006 del Consell, així com l'article 14 del Reglament número 1304/2013 del Parlament Europeu i del Consell de 17 de desembre de 2013 relatiu al Fons Social Europeu i pel qual es deroga el Reglament (CE) número 1081/2006, del Consell.  
  
  
Article 9. Grup de treball mixt per a la selecció de participants  
1. La selecció de l'alumnat/persona treballadora del projecte, així com la de la direcció i la del personal docent i auxiliar administratiu, serà efectuada per un grup de treball mixt que es constituirà per a tal fi amb la participació de representants de l'entitat promotora i del Servef. Aquest grup de treball serà presidit per la persona titular del servei territorial competent en matèria de formació per a l'ocupació o persona en qui delegue, que tindrà vot de qualitat per al cas d'empat.  
  
2. El grup de treball mixt podrà establir o completar les seues pròpies normes de funcionament, d'acord amb el que disposa la legislació vigent en matèria de règim jurídic del sector públic. Així, establirà els criteris per a la realització de la selecció, d'acord amb el que estableix aquesta ordre i instruccions que la desenvolupen, i es procurarà la major adaptabilitat de les persones seleccionades a les corresponents especialitats, i es considerarà, si és el cas, la seua formació prèvia, i les particulars circumstàncies de dificultat d'aquestes, i s'alçarà acta en dos exemplars de la seua constitució i de la determinació dels criteris de selecció que es faran públics per a coneixement de totes les persones interessades.  
3. Les incidències i reclamacions que es pogueren suscitar, derivades dels processos de selecció, seran resoltes pel grup de treball mixt, sense que càpia ulterior recurs en via administrativa.  
4. Finalitzat el procés de selecció, el grup de treball mixt prepararà la relació de persones seleccionades, personal directiu, docent i auxiliar administratiu, alçarà acta en dos exemplars de les actuacions realitzades i traslladarà un exemplar a l'entitat promotora, per al seu compliment i un altre a la direcció territorial competent en matèria de formació professional per a l'ocupació.  
  
Article 10. Selecció de personal directiu, docent i auxiliar administratiu  
1. Per a la selecció del personal directiu i docent, del projecte, el grup de treball mixt establirà el procediment de selecció que s'ha de seguir, i s'inclouran els criteris de baremació dels mèrits, i s'utilitzarà preferentment l'oferta d'ocupació que tindrà en compte les bases elaborades pel grup de treball citat, i tramitada pel centre Servef que corresponga, convocatòria pública o les dues. Així mateix, podran incorporar-se al procés de selecció les persones incloses prèviament en fitxers d'experts existents.  
Tot això, sense perjuí de l'aplicació del que preveu el Reial Decret 34/2008 i l'ordre ESS/1897/2013, de 10 d'octubre, que el desenvolupa:  
  
- La persona responsable de la direcció del projecte haurà de disposar, almenys, de la titulació universitària (es podrà exigir una titulació determinada en els llocs que ho requerisquen).  
- El personal docent haurà de disposar de la titulació prevista en el Reial Decret que regule el corresponent certificat de professionalitat.  
  
- Per al personal docent de suport, s'exigirà com a mínim alguna de les titulacions següents:  
Mestre d'Educació Primària o equivalent.  
Titulat universitari, amb el CAP o amb un mínim de 300 hores de Formació Metodològica.  
- Per al personal auxiliar administratiu, s'exigirà com a requisit mínim FP I/cicle de grau mitjà o certificat de professionalitat en l'especialitat, o haver realitzat amb aprofitament alguna acció formativa relacionada amb les especialitats, segons el fitxer d'especialitats del SEPE, de l'Àrea Professional d'Administració i Gestió, pertanyent a la família professional de la mateixa denominació, o graduat en Educació Secundària o graduat Escolar amb experiència a auxiliar administratiu, almenys, de 12 mesos.  
2. Siga quin siga el sistema de selecció utilitzat, se seguiran els criteris i procediments establits pel Servef per a la cobertura d'ofertes d'ocupació, per la qual cosa no s'aplicarà la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En aquest últim cas, el personal seleccionat no es considerarà inclòs en les corresponents plantilles o relacions de llocs de treball, per la qual cosa no serà necessària oferta d'ocupació pública prèvia.  
  
  
Article 11. Selecció de les persones participants  
1. L'entitat adjudicatària sol·licitarà del Servef, prèvia comunicació al personal tècnic de formació que actue d'enllaç, la preselecció dels participants entre les persones inscrites i que figuren com a beneficiàries actives en el fitxer del Sistema Nacional de Garantia Juvenil, que constitueix el sistema oficial d'informació i seguiment sobre la implementació de la Garantia Juvenil a Espanya, i com a tal, la llista única de demanda i el suport per a la inscripció de les persones interessades en les accions executades en el context de la Garantia juvenil.  
  
2. Les persones participants hauran de complir els requisits i criteris d'accés establits en el Reial Decret 34/2008 i l'ordre ESS/1897/2013, de 10 d'octubre, que el desplega. D'acord amb el que preveu l'article 105.3 de la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, es tindran en compte criteris com l'edat, l'experiència laboral prèvia, la permanència en la desocupació o el nivell de qualificació, i es prioritzaran aquelles persones joves que no hagen rebut prèviament atenció per part del sistema i a aquells que estiguen més pròxims a complir l'edat màxima prevista en el sistema.  
3. Les persones seleccionades hauran de mantindre els requisits d'accés a la data de la seua incorporació al projecte T'Avalem. A este efecte, hauran de presentar una declaració responsable on s'indicarà que en el moment de tal incorporació continuen complint els requisits per a tindre la condició d'entitat beneficiària del Sistema Nacional de Garantia Juvenil, i s'autoritzarà la comprovació d'aquesta situació i es farà constar que entenen que, en el cas que no es mantingueren aquests requisits, es produiria la seua exclusió com a persona destinatària final de les ajudes.  
  
Article 12. Inici dels projectes T'Avalem  
1. En tot cas els projectes hauran d'iniciar-se en el termini establit en la corresponent convocatòria i dins l'exercici pressupostari que finance aquesta, i finalitzar d'acord amb la duració màxima i mínima establida en l'article cinqué punt un de la present ordre, que es determinarà en la corresponent resolució de convocatòria.  
  
2. Abans d'iniciar l'acció formativa, l'entitat beneficiària haurà de comunicar de forma fefaent al personal tècnic de formació que actua d'enllaç, la data d'inici del projecte T'Avalem, amb indicació de l'horari, lloc d'impartició, relació nominal de participants que comencen i del personal docent, amb l'acreditació en els dos casos que es compleixen els requisits exigits en el reial decret de certificat de professionalitat corresponent al programa formatiu que es va incloure en el projecte, i l'acreditació que disposa dels permisos necessaris per al desenvolupament d'aquest.  
3. Des del mateix inici de l'activitat, l'entitat promotora posarà en pràctica el Pla de Prevenció de Riscos Laborals, a fi d'eliminar o reduir els riscos per a la seguretat i la salut de tots les persones treballadores. Per a això, es programarà com la primera activitat del projecte donar ple coneixement a tot el personal participant dels riscos laborals que comporta l'execució d'aquest i del pla de prevenció elaborat.  
  
4. En el termini de 15 dies des de la data d'inici del projecte es presentarà en la direcció territorial corresponent la documentació següent:  
  
.Certificats acreditatives i/o declaració responsable del compliment de les obligacions a què fa referència l'article tercer apartats j) i k) de la presente ordre, en el cas que no estiguen en vigor les ja aportades.  
  
. Memòria justificativa del compliment de la normativa vigent d'acord amb el que preveu la Llei de Prevenció de Riscos Laborals i l'Estatut dels Treballadors. A este efecte, l'entitat beneficiària haurà d'elaborar una avaluació dels llocs de treball que ocuparan les persones participants en els contractes formatius.  
· L'acta, subscrita per tots els participants, del desenvolupament de l'actuació prevista en l'apartat 3 d'aquest article.  
· En el cas que els projectes a realitzar impliquen especialitats per a les quals haja sigut necessari projecte bàsic d'obres o projecte tècnic complet, l'entitat beneficiària haurà de presentar també un certificat acreditatiu que les obres són dirigides pel personal competent en cada cas.  
· Relació de costos que s'imputaran parcialment amb indicació dels criteris de repartiment justos, equitatius i verificables que s'hi aplicaran.  
  
· Els documents que s'indiquen en les resolucions aprovatòries corresponents, si és el cas.  
·La planificació didàctica, la programació didàctica de cada mòdul formatiu i la planificació de l'avaluació de l'aprenentatge indicada en el punt 2 de l'article 17 de l'Ordre ESS/1897/2013, de 10 d'octubre, segons el model normalitzat.  
· Model normalitzat de declaració de la persona interessada firmat per la persona participant, una vegada omplit el formulari informatitzat amb les dades del participant, a l'efecte de recollida d'indicadors d'execució del FSE.  
  
Article 13. Control, assistència i supervisió  
1. El seguiment i la supervisió dels projectes T'Avalem estarà a càrrec, al llarg de tota l'acció formativa, del personal del Servef competent en matèria de formació professional per a l'ocupació. L'entitat beneficiària facilitarà el seguiment i control del desenvolupament de les actuacions d'acord amb les instruccions que li seran notificades amb anterioritat a l'inici del curs i comunicarà les incidències que es produïsquen en el desenvolupament de l'actuació subvencionada.  
L'entitat beneficiària aportarà, d'acord amb les instruccions que li seran notificades abans de l'inici de l'acció formativa, els controls d'assistència firmats pels participants i pels responsables del projecte, amb parts horaris del personal docent, persones participants, i en el cas que formen part del projecte, del director i de l'auxiliar administratiu, així com la documentació d'avaluació de l'aprenentatge.  
  
2. Qualsevol modificació sobrevinguda en les condicions d'execució, com ara canvis de calendaris, horaris, professorat, etc., d'escàs nivell o abast i sense la consideració d'irregularitat descrita en el punt següent, haurà de ser autoritzada, amb la sol·licitud prèvia de l'entitat, i amb l'informe previ del personal tècnic de formació que actua d'enllaç, per la persona titular del servei territorial corresponent competent en matèria de formació professional per a l'ocupació.  
3. Amb un informe previ de la persona titular del servei territorial corresponent, la direcció territorial competent en matèria de formació per a l'ocupació procedirà a la suspensió cautelar del desenvolupament de l'acció subvencionada quan:  
. No estiga en funcionament.  
. El personal docent o les persones participants no estiguen presents en el desenvolupament de l'actuació.  
. El personal docent no responga al perfil assenyalat en el certificat de professionalitat corresponent.  
. Les persones participants estiguen dedicant-se a funcions diferents de les previstes en el projecte.  
. El material de consum o els equips/dotacions no corresponguen als descrits en el projecte.  
. El nombre de participants assistents siga inferior a la meitat del número indicat en la resolució de concessió de la subvenció.  
. Qualsevol altra causa greu que afecte el desenvolupament de l'acció subvencionada.  
4. Les verificacions administratives i in situ, estaran a càrrec de l'organisme intermedi que establirà el procediment adequat per al seu desenvolupament i garantirà que el control, assistència i supervisió del desenvolupament dels projectes s'ajusta a les previsions legals i reglamentàries.  
  
Article 14. Avaluació de qualitat de la docència  
Durant la impartició del projecte T'Avalem es demanarà l'opinió de les persones participants sobre la docència que està rebent. L'entitat beneficiària facilitarà l'accés i realització de les proves oportunes el personal tècnic de formació que actue d'enllaç, i serà informada del contingut i resultat d'aquests.  
  
Article 15. Finalització del curs i certificat de la formació  
1. En el termini de 10 dies hàbils des de la conclusió del curs, l'entitat presentarà una acta que haurà de contindre l'aprofitament de l'alumnat assistent. S'acompanyarà del justificant d'haver sol·licitat telemàticament el certificat individualitzat d'aprofitament, si és el cas.  
  
2. La formació adquirida per l'alumnat serà objecte d'acreditació, per mitjà del certificat d'aprofitament, per part del SERVEF, amb detall d'hores, àrees o mòduls superats amb avaluació positiva.  
  
3. Amb la sol·licitud prèvia de la persona interessada s'emetrà el certificat de professionalitat o acreditació parcial acumulable que corresponga.  
4. Una vegada finalitzat el projecte i dins de les quatre setmanes següents a la seua finalització, l'entitat beneficiària haurà de presentar el formulari informatitzat d'indicadors de resultats immediats, degudament omplit.  
5. Transcorreguts 6 mesos des de la finalització del projecte l'entitat beneficiària presentarà el formulari informatitzat d'indicadors de resultats a llarg termini degudament omplit.  
  
Article 16. Bestreta, pagament i justificació de la subvenció  
1. Dins del termini establit en les respectives convocatòries, es podrà sol·licitar un anticipació de la quantia legalment permesa de la subvenció atorgada amb la presentació prèvia del corresponent aval bancari, llevat que l'entitat beneficiària estiga exempta d'aquesta obligació.  
2. Rebuda la documentació d'inici, entre la qual s'inclourà sol·licitud de bestreta, si és el cas, la Direcció General del Servef, o òrgan en qui delegue, podrà transferir als ens promotors el màxim legal previst en la normativa d'aplicació, de l'import de la subvenció corresponent. Amb aquest fi, les entitats beneficiàries hauran de disposar d'un compte bancari específic al qual el SERVEF transferirà l'import total o parcial, segons siga procedent, de la subvenció concedida. El compte aportat en el document de manteniment de tercers presentat amb la sol·licitud, servirà a l'objecte esmentat.   
Quan corresponga, l'aval bancari es presentarà per un import igual a la quantitat a anticipar. L'entitat beneficiària haurà de depositar la garantia en la corresponent direcció territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, haurà de ser presentada per l'entitat beneficiària en la corresponent direcció territorial competent en matèria de formació professional per a l'ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
. Una vegada comprovada de conformitat l'adequada justificació de la bestreta.  
. Quan s'hagueren reintegrat les quantitats anticipades.  
  
3. El pla de control que s'aplicarà, d'acord amb el que preveu l'article 165.2.j) de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, a l'efecte de comprovació de la correcta realització de l'activitat, s'instrumenta en un procediment per a l'avaluació, seguiment i control de la qualitat de la formació, pel qual el personal tècnic d'enllaç vetlarà pel correcte desenvolupament del projecte i proposarà, si és el cas, les mesures oportunes tendents a garantir el compliment dels objectius del projecte. A aquests efectes, realitzarà un mínim de 3 visites a cada un dels tallers desenvolupats basant-se en aquesta ordre, i s'alçarà una acta del resultat de la visita en el model normalitzat que es facilitarà a este efecte.  
  
4. En els dos mesos següents a la finalització, es remetran els justificants dels pagaments efectuats amb especificació de l'import corresponent a cada una de les partides subvencionades, i s'utilitzarà per a això el programa informàtic e-SIDEC, o aquell que per a anàloga finalitat li siga indicat pel Servef:  
a) Despeses de personal: s'haurà de presentar el contracte, del qual es derive clarament l'objecte d'aquest acompanyat de la documentació justificativa següent:  
· Les nòmines del període imputat amb la recepció del personal i la transferència d'aquestes.  
· TC1 i TC2 o documents que els substituïsquen, amb detall de les despeses de Seguretat Social, la base de cotització, epígraf, tipus de contracte, tipus de cotització i quota resultant.  
· Model 111 (retencions i ingressos a compte de l'impost sobre la renda de les persones físiques) del període (mensual o trimestral) justificatiu de l'ingrés de la retenció practicada.  
· Model 190 (resum anual de retencions i ingressos a compte), aquest model 190 s'aportarà en el termini d'1 mes des de la seua presentació.  
· Justificació de les hores realment realitzades a través de qualsevol mitjà de prova verificable.  
El cost imputable mensualment a cada acció correspondrà als conceptes següents:  
· Cost nòmina: cost salarial + prorrata pagues extres.  
· Cost Seguretat Social: quota Seguretat Social empresa.  
El cost imputable mensualment a cada acció es realitzarà mitjançant les fórmules següents:  
  
(Cost salarial + prorrata pagues extres) x nre. d'hores/mes imputades a l'acció  
Nre. d'hores/mes segons contracte o conveni  
  
  
  
Cost Seguretat Social empresa x nre. d'hores/mes imputades a l'acció  
Nre. d'hores/mes segons contracte o conveni  
  
  
  
Es considera cost salarial, el salari base i els complements salarials que estiguen fixats en el conveni col·lectiu o en el contracte de treball. S'haurà d'aportar una còpia del conveni d'aplicació vigent en l'entitat promotora, durant el període d'execució de l'acció formativa, que continga les ressenyes del diari oficial on es va publicar aquests, i l'última actualització salarial, quan procedisca.  
Atés que aquestes subvencions són susceptibles de ser cofinançades pel Fons Social Europeu, en tota la documentació elaborada per l'entitat haurà de figurar el logo d'aquest fons.  
b) Costos de formació i manteniment: la seua justificació s'efectuarà per mitjà de la presentació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa.  
c) Salaris de l'alumnat/persona treballadora: caldrà ajustar-se al que estableix l'apartat a) quant a la seua justificació i condicions.  
d) Tots els costos de personal s'acreditaran amb els comunicats horaris firmats per aquest i pel responsable de l'entitat. Tot això sense perjuí de l'obligació d'utilitzar l'aplicació informàtica que, si és el cas, es facilite per a la mateixa finalitat.  
e) En relació amb els apartats a), b) i c), a l'efecte d'acreditació del pagament s'haurà de presentar el pertinent comprovant de transferència o assentament bancari, i quan procedisca la recepció firmada per la persona treballadora.  
No es considera despesa subvencionable les quanties que cobre el personal contractat corresponents a les absències i baixes de qualsevol naturalesa ni les vacacions, en el seu cas.  
f) Quan les entitats bancàries realitzen, a petició de l'entitat beneficiària, el pagament mitjançant remeses, s'indicarà l'import, el concepte, les dades del proveïdor (nom, cognoms i NIF) i el compte d'abonament.  
g) En el cas de les mancomunitats i altres agrupacions d'entitats amb personalitat jurídica pròpia que compten explícitament entre els seus principals fins constitutius amb el foment de l'ocupació, s'acceptaran els justificants dels membres associats que s'hagueren compromés a efectuar la totalitat o una part de les activitats subvencionades en nom i per compte de l'entitat beneficiària d'acord amb el que preveu l'article 11.2 de la LGS.  
5. S'indicaran els criteris de repartiment justos, equitatius i verificables dels costos incorporats a la relació de despeses, abans citada, que haurà de contindre suficient nivell de detall perquè els corresponents justificants puguen ser considerats com a vàlids, d'acord amb la normativa comunitària aplicable.  
6. S'hauran d'aportar, si és el cas, els tres pressupostos que, en aplicació de l'article 31.3 de la LGS, haja d'haver sol·licitat l'entitat beneficiària.  
7. S'haurà d'aportar la identificació del subcompte d'ingressos on es comptabilitza la subvenció concedida. Relació de subcomptes de despeses utilitzats per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i despeses pels quals s'efectua la comptabilització de la subvenció.  
8. La justificació de les despeses subvencionades i l'aportació econòmica de l'entitat, si és el cas, s'efectuarà d'acord amb el que preveu l'article 30 de la LGS, i d'acord amb les indicacions que el Servef puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de concessió d'aquesta. L'entitat beneficiària haurà aportar un informe econòmic fonamentant que els costos màxims del projecte presentat s'ajusten al valor de mercat relacionat directament amb la modalitat i formació prevista a impartir. Aquest informe podrà ser valorat per un equip tècnic de l'òrgan instructor amb la finalitat d'apreciar motivadament si els costos aportats són acords o no als valors de mercat, tal com estableix l'article 33 de la LGS.  
  
9. S'entendrà despesa subvencionable aquella que, de manera indubtable, responga a la naturalesa de l'activitat subvencionada i haja sigut efectivament pagada amb anterioritat a la finalització del període de justificació establit.  
10. No es considerarà despesa subvencionable l'IVA o qualsevol altre impost indirecte, quan siga susceptible de recuperació o compensació per l'entitat beneficiària. A aquests efectes, quan en les declaracions presentades s'utilitzen regles de prorrata es considerarà que l'entitat ha suportat efectivament com a gasto el percentatge restant de l'última declaració Resum anual, presentada amb anterioritat a la data de justificació de la subvenció.  
11. A l'efecte del que preveu l'article 73 del Reial Decret 887/2006, de 21 de juliol, pel qual s'aprova el Reglament de la Llei General de Subvencions (d'ara endavant RDLGS), haurà de constar en els justificants originals el número d'expedient, la quantia imputada i el percentatge de cofinançament comunitari, si és el cas. Aquesta dada s'incorporarà per l'entitat beneficiària mitjançant estampillament sobre l'original del document.  
12. No podrà realitzar-se el pagament de la subvenció mentre el beneficiari no estiga al corrent en el compliment de les seues obligacions tributàries i davant de la Seguretat Social o siga deutor per resolució de procedència de reintegrament, per a justificar-ho es presentaran certificats acreditatius i/o declaració responsable en els casos en què ho permeta la normativa.  
13. En el termini de 2 mesos des de la presentació de la documentació justificativa de la subvenció, es dictarà la corresponent resolució de liquidació, que determinarà, la procedència del reintegrament de les quantitats anticipades que no s'hagueren aplicat al fi per al que es va concedir la subvenció, així com els corresponents interessos de demora, si és el cas.  
  
Article 17. Rendiments financers  
D'acord amb el que preveu l'article 19.5 de la LGS, els rendiments financers que es generen pels fons lliurats mitjançant bestreta a les entitats beneficiàries hauran d'aplicar-se a la subvenció. En conseqüència, els ingressos derivats per aquest concepte minoraran en el seu import la quantia total a subvencionar. A aquests efectes, l'entitat haurà de presentar una declaració responsable, acompanyada dels corresponents justificants bancaris, en la qual es justifique suficientment la percepció o no de rendiments financers, així com la quantia, si és el cas.  
  
  
Article 18. Causes de minoració i de reintegrament de subvencions  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, la concurrència de qualsevol de les circumstàncies previstes en l'article 37 de la LGS, i qualsevol altre motiu que perjudique el fi últim per al qual la subvenció haja sigut concedida.  
2. La falta de comunicació de l'inici de l'activitat en la forma i el termini previstos determinarà la pèrdua del dret al cobrament de la subvenció.  
3. En el cas d'incompliments parcials, es determinarà la quantitat a reintegrar per l'entitat beneficiària atenent el principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la LGS, en relació amb la lletra n), de l'apartat 3 de l'article 17 de la llei ementada.  
  
4. Quan l'entitat s'haguera compromés a finançar una part del projecte, en el cas que incomplisca el compromís adquirit, es minorarà la subvenció concedida en la part no justificada de l'aportació mencionada.  
5. La falta d'impartició de la totalitat de les hores aprovades per resolució, determinarà la minoració proporcional de la subvenció concedida.  
6. Justificació insuficient de les despeses subvencionades determinarà la minoració i reintegrament, si és el cas.  
7. La falsedat de les dades contingudes en el compte justificatiu de despeses determinarà la minoració o reintegrament corresponent, així com l'aplicació de la sanció que, si és el cas, corresponga.  
8. Qualsevol altre motiu que perjudique el fi últim pel qual la subvenció haja sigut concedida.  
De conformitat amb el que disposa l'article 6 de la Llei General de Subvencions, el termini de prescripció del reintegrament serà l'establit en l'article 3 del Reglament (CE Euratom) número 2988/1995, del Consell, de 18 de desembre de 1995, relatiu a la protecció dels interessos financers de les comunitats europees, que estableix que per als programes plurianuals el termini de prescripció s'estendrà, en tot cas, fins al tancament definitiu del programa. A aquests efectes, l'article 141 del Reglament (UE) número 1303/2013 del Parlament Europeu i del Consell, de 17 de desembre de 2013, estableix que l'últim exercici comptable estarà comprés entre l'1 de juliol de 2023 i el 30 de juny de 2024, i en aquests els estats membres presentaran un informe d'execució final del programa operatiu.  
  
Article 19. Procediment sancionador  
Si es detectara alguna de les infraccions tipificades en el títol IV de la LGS, se seguirà el procediment d'acord amb el que estableix l'article 67 de la llei mencionada i el seu reglament de desplegament, i es podrà imposar les sancions establides en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
DISPOSICIONS ADDICIONALS  
  
Primera. Excepció d'aplicació de l'ordre als programes finançats pel SPEE  
El que disposa la present ordre no s'aplicarà als programes mixtos d'ocupació-formació que es desenvolupen a la Comunitat Valenciana, finançats a càrrec de la reserva estatal de fons que realitza el servei públic d'ocupació estatal.  
  
Segona. Normativa d'aplicació  
La present ordre es dicta amb l'objecte de concretar o desplegar en l'àmbit competencial de la Comunitat Valenciana el que preveu la normativa estatal d'aplicació general que a continuació s'indica:  
Les subvencions corresponents als projectes T'Avalem es regularan pel que preveu aquesta ordre mentre no s'opose al que establix la LGS i el RDLGS. Amb caràcter supletori serà d'aplicació l'ordre de 14 de novembre de 2001, que desplega el Reial Decret 282/1999, de 22 de febrer, pel qual s'estableix el programa de tallers d'ocupació, i estableix les bases reguladores de la concessió de subvencions públiques al programa mencionat, per a tot allò no recollit en aquesta ordre.  
  
Així mateix s'aplicaran, pel que fa als programes d'ocupació-formació, la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral i en allò que no estiga derogat per l'anterior, el Reial Decret 395/2007, de 23 de març, pel qual es regula el subsistema de formació professional per a l'ocupació i l'ordre TAS/718/2008, de 7 de març, que el desplega.  
  
El Reial Decret 34/2008 i l'Ordre ESS/1897/2013, de 10 d'octubre, que el desplega.  
La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
El Reial Decret 1529/2012, de 8 de novembre, pel qual es desenvolupa el contracte per a la formació i l'aprenentatge i s'estableixen les bases de la formació professional dual i l'Ordre ESS/2518/2013, de 26 de desembre, per la qual es regulen els aspectes formatius del contracte esmentat.  
  
  
DISPOSICIONS FINALS  
  
Primera. Procediment d'increment i redistribució de crèdits  
D'acord amb el que preveu l'article 56 del RDLGS, en el cas que les corresponents convocatòries es tramiten amb caràcter anticipat, la quantia total màxima que figure en la convocatòria tindrà caràcter estimat per la qual cosa s'haurà de fer constar expressament en aquesta que la concessió de les subvencions queda condicionada a l'existència de crèdit adequat i suficient en el moment de la resolució de concessió. En els supòsits en què el crèdit pressupostari que resulte aprovat en la Llei de Pressupostos fora superior a la quantia inicialment estimada, l'òrgan gestor podrà decidir la seua aplicació o no a la convocatòria, amb la tramitació prèvia del corresponent expedient de despesa abans de la resolució, sense necessitat nova convocatòria.  
Així mateix, d'acord amb el que preveu l'article 58.2 del mateix reial decret, amb caràcter excepcional, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà d'una nova convocatòria, sempre que es complisquen les regles previstes en l'article esmentat.  
En aquelles convocatòries, en les quals, dins dels límits assenyalats en els apartats anteriors, s'haja fixat en la convocatòria una quantia addicional o s'haja atribuït caràcter estimatiu a la distribució de la quantia màxima entre distints crèdits pressupostaris, l'òrgan concedent haurà de publicar la declaració de crèdits disponibles i la distribució definitiva, respectivament, amb caràcter previ a la resolució de concessió en els mateixos mitjans que la convocatòria, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a emetre una resolució.  
  
Segona. Habilitació competencial  
Es faculta a la Direcció General del Servef per a dictar les instruccions i adoptar les mesures que considere oportunes per a l'execució i aplicació de la present ordre quan concórreguen circumstàncies degudament motivades; quan les instruccions i mesures esmentades afecten una pluralitat indeterminada de persones interessades s'hauran de publicar en el Diari Oficial de la Generalitat Valenciana.  
D'acord amb el que preveu la disposició final primera, se'l faculta perquè per mitjà d'una resolució que serà publicada en el Diari Oficial de la Generalitat Valenciana, puga, sense necessitat obrir un nou termini de presentació de sol·licituds, redistribuir i desafectar els crèdits inicialment previstos en la convocatòria per a un determinat exercici, i en el cas que en el pressupost de l'exercici mencionat existira crèdit disponible, incrementar les dotacions econòmiques per a adjudicar ajudes a altres projectes presentats a l'empara de la convocatòria i que tenint tots els requisits inicialment no pogueren ser finançats per insuficiència de crèdit. La resolució d'aquests nous projectes exigirà l'informe previ de la respectiva comissió de valoració, i la proposta de l'òrgan instructor.  
  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 2 de novembre de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI